इंजीनियरिंग कॉलेज के दो एसोसिएट प्रोफेसर्स में विवाद
नानाखेड़ा टीआई गुप्ता को घटना की लिखित शिकायत करते प्रो.सोलंकी।
भास्कर संवाददाता | उज्जैन
शासकीय इंजीनियरिंग कॉलेज के दो एसोसिएट प्रोफेसर्स के बीच बुधवार को विवाद हो गया। दोनों ने एक-दूसरे पर हाथापाई करने के आरोप लगाए आैर मामला थाने तक जा पहुंचा। एक एसोसिएट प्रोफेसर ने दूसरे के खिलाफ नानाखेड़ा थाना पुलिस को घटना की लिखित शिकायत की। इंजीनियरिंग कॉलेज में मैकेनिकल विभाग के एसोसिएट प्रोफेसर एससी सोलंकी आैर इलेक्ट्रिकल विभाग के एसोसिएट प्रोफेसर वीएस पांडे के बीच यह विवाद हुआ। कॉलेज सूत्रों के अनुसार दोनों कॉलेज कैंपस स्थित एफ-ब्लॉक में पड़ोसी हैं। बुधवार को भी इनके बीच किसी बात को लेकर विवाद हो गया। शाम को कॉलेज परिसर आैर घर के बाहर विवाद हुआ। जिसके बाद काॅलेज के अन्य प्रोफेसर्स के साथ प्रो. सोलंकी ने प्रो. वर्मा के खिलाफ नानाखेड़ा थाने पहुंचकर अभद्रता आैर जान से मारने का प्रयास करने की लिखित शिकायत की। प्रो. पांडे को भी थाने लाया गया। टीआई विवेक गुप्ता ने बताया प्रो. सोलंकी की ओर से प्रो. पांडे के खिलाफ लिखित शिकायती आवेदन दिया गया है। आवेदन पर जांच के बाद उचित कार्रवाई की जाएगी।
दोनों ने लगाए एक-दूसरे पर आरोप : घटना के बाद दोनों एसोसिएट प्रोफेसर ने एकदूसरे पर अभद्रता आैर हाथापाई करने के आरोप लगाए। प्रो. सोलंकी ने बताया सुबह बिना किसी बात के प्रो. पांडे ने बहस की थी। इसके बाद शाम करीब 4.30 बजे जब मैं कॉलेज से घर जाने लगा तो प्रो. पांडे मुझे मारने के लिए दौड़े। उसके बाद मैं घर आ गया आैर कॉलेज प्राचार्य को घटना की जानकारी दी। शाम करीब 5.15 बजे पांडे मेरे घर आए आैर मुझे स्क्रू ड्राइवर से जान से मारने का प्रयास किया। मैंने स्क्रू ड्राइवर उनके हाथ से छुड़ाया आैर डायल 100 पर कॉल कर पुलिस को बुलाया। प्रो. सोलंकी के अनुसार प्रो. पांडे आए दिन शराब पीकर इसी तरह हंगामा कर अभद्रता करते हैं। इधर प्रो. पांडे ने बताया कि बुधवार सुबह पेड़ लगाने की बात पर प्रो. सोलंकी बहस कर रहे थे, इस दौरान उन्होंने मेरी कॉलर भी पकड़ी। शाम को भी कॉलेज के बाहर मेरे साथ हाथापाई की आैर मेरे सीने पर घूंसा मारा, इसलिए मैंने बचाव में उन्हें धक्का दिया था।
शाम को सोलंकी व पांडे के बीच कुछ विवाद हुआ था। इसके बाद क्या हुआ, मुझे नहीं पता। लिखित शिकायत मिलने पर कार्रवाई की जाएगी। - डॉ. उमेश पेंढारकर, प्रभारी प्राचार्य, शा.इंजीनियरिंग कॉलेज
hin_Deva hin_Deva bho_Deva hin_Deva hin_Deva hin_Deva